Hrvatsku nogometnu reprezentaciju večeras očekuje velika utakmica na otvaranju Svjetskog prvenstva – nastup protiv Brazila. Izabranici Nike Kovača stigli su u Sao Paulo gdje su i odradili posljednji trening uoči spektakla. Nakon toga na konferenciji za novinare pojavili su se izbornik Niko Kovač i kapetan Darijo Srna.

– Znamo kako zaustaviti Neymara i Brazil. No, nije Brazil samo Neymar, Scolari ima sjajnu momčad na raspolaganju. Hrvatska također ima odlične igrače. Neka Brazil malo razmišlja o nama, započeo je Kovač te dodao:

– Svi mi koji smo bili u reprezentaciji znamo koliko je lijepo igrati za nju i koliko volimo naš narod. Dat ćemo sve od sebe, ostavit ćemo srce na terenu.

Na pitanje hoće li moći zaspati uoči tako velike utakmice odgovorio je:

– Neću spavati loše, imao sam pola godine priliku gledati reprezentaciju Brazila, pripremili smo se vrlo dobro i znat ćemo kako zaustaviti Neymara i društvo. Nema predaje. Možemo do povijesnog rezultata na otvaranju Mundijala.

Foto: Reuters/PIXSELL (Ilustracija)

Srbija je u pripremnoj utakmici pošteno namučila Brazil, Kovač će koristiti njihov recept.

– U pravu ste da se Brazil namučio protiv Srbije, ali igrali su protiv Paname tri dana prije. Nije to pravi omjer snaga. Ali i mi namjeravamo napasti Scolarijevu momčad baš kao što su to i Srbi napravili. Nećemo parkirati autobus jer znamo da Brazilci ne vole trčati za loptom, zaključio je Kovač koji nije želio otkriti sastav jer, kako kaže, želi iznenaditi Scolarija.

A kapetan Darijo Srna još je jednom navijačima hrvatske obećao požrtvovnost.

– Rekao sam još u Zagrebu da ne mogu obećati da ćemo proći grupu ili pobijediti Brazil, ali dat ćemo sve od sebe, svaki atom snage. Svi će Hrvati biti ponosni na nas, kazao je Srna i osvrnuo se na uvjete.

– Travnjak je super i čeka nas spektakl. Organizacija je sjajna, uvjeti u kampu su odlični, dolazak u Sao Paulo prošao je bez problema. Fernandinho i Willian prijatelji su mi iz Šahtara. Slažemo se da je Brazil favorit, no neće im biti lako.

>>Hrvatska istrčala na travnjak Corinthians Arene. Brazilci poručuju: Spremni smo!

>>Bit će vrlo teško, ali prolazimo u osminu finala Svjetskog prvenstva